**1. Miroslav Košuta: MIŠKE PLEŠEJO KOLO**  
  
Od leve proti desni  
ena, dve, tri,  
ena, dve, tri,  
mačka nas lovi.  
Od desne proti levi  
ena, dve, tri,  
ena, dve, tri,  
nas nikjer več ni.  
Že v luknjah smo na varnem  
ena, dve, tri,  
ena, dve, tri,  
mačka pa strmi, strmi ...  
  
**2. Anja Štefan: MARMELADA**  
  
Tri mehke zrele hruškice,  
tri hruškice dišeče,  
je jež povezal v culico  
in zdaj domov jo vleče.  
Čez kamenčke, čez vejice  
in čez bodičje mlado.  
Doma razveže culico  
in najde marmelado.  
  
**3. Nataša Hrastnik: DESET PRSTKOV**  
Deset prstkov imam,  
naj vam pokažem,  
kaj z njimi znam?  
Skočijo lahko visoko  
in spustijo se globoko.  
Zrasejo lahko v drevo  
ali v stolpnico: Tako!  
V mlinu moko meljejo,  
se s kolesom peljejo.  
sonce so, ki nam posije  
in zvečer pod svet se skrije.  
Oh, kako sem že zaspan,  
zjutraj čaka me nov dan.

**4. Kajetan Kovič: ROŽLETOVA PESEM**  
  
V gozdu čaka črni škrat,  
urno zgrabi te za vrat.  
Živo uro ti navije  
in te z drenovko nabije.  
Ti Rožle si zdaj na vrsti,  
škrata že srbijo prsti.  
Če pa škrat te ne dobi,  
teta Pehta te ulovi,  
za kosilo te zadavi,  
za večerjo te pospravi.  
Ti Rožle si zdaj na vrsti,  
Pehto že srbijo prsti!  
  
**5. Anja Štefan: EN MAJHEN MOŽ**  
  
En majhen mož, en majhen mož  
okoli mlake hodi.  
In jezno dviga vejico  
in z njo po vodi brodi.  
Tri žabe peti je učil,  
pa vse so pobegnile  
in niti ene pesmice  
se niso naučile.  
  
**6. Ksenija Šoster Olmer: ŠOPEK ZA MAMICO**  
  
Rasti, rasti, rožica:  
zvonček in vijolica!  
Šopek bom natrgala,  
 s travico povezala  
in za praznik mamici  
s poljubčkom zapečatila.  
  
**7. JE MIŠKA RAZBILA ...**  
  
Je miška razbila  
mi skledo lončeno,  
je mačka polila  
vse mleko medeno,  
je račka odnesla  
pokrovko in lonec,  
ker nič ni ostalo,  
je pesmice konec.

**8. Sabina Mali: SLIKARKA**  
  
Vsako leto isti čas  
pride v našo malo vas  
slikarka, znana dobro vsem,  
ime ji je gospa Jesen.  
Rumeno, rdeče in rjavo  
nam poslika vso naravo.  
Ostane vedno le do zime -  
tedaj se poslovi - in mine.  
  
**9. Tinka Bačič: BOLAN**  
  
Kakšen grozen, grozen dan!  
Naš fantiček je bolan!  
Mame stran sploh ne spusti  
in čelo mu gori, gori ...  
Noče se igrati,  
le dremati in spati.  
In iz nosa mu kaplja.  
Z mamo bosta kar doma.  
  
**10. Milena Bačič: REGRAT LUČKE SEJE**  
  
Regrat lučke seje  
vse aprilske dni,  
kadar sije sonce  
in ko dež prši.  
Ko april se vrne,  
sončec sto in sto  
iz zelene trave  
zrlo bo v nebo.  
  
**11. Alfonz Gspan: ZA SONCEM**  
Ringa, ringa raja,  
sonce zgodaj vstaja,  
brž za njim hitimo,  
da ga ulovimo.  
Ringa, ringa raja,  
cesta je brez kraja,  
z nogico drobimo,  
v krogu se vrtimo.  
Ringa, ringa raja,  
sonček že zahaja,  
nismo ga dosegli,  
bomo spat se ulegli.

**12. V ŠOLO ( Neža Maurer)**  
  
Mama, kupi čeveljčke,  
naša Anka v šolo gre!  
Očka, kupi torbico –  
Anka se učila bo.  
V torbico bo zvezke dala,  
v zvezke črke pripeljala.  
Vsako bo poklicala,  
v zvezek jo narisala.  
Ko bo črke vse poznala,  
bo debele knjige brala.  
  
  
**13.SANJSKE NOGAVICE (Zvezdana Majhen)**  
  
Ko se noč spusti z neba  
po srebrni niti,  
so otroci v posteljah  
 z odejami pokriti.  
  
Na oči jim sedajo  
lahke bele ptice,  
s kljunčki tiho pletejo  
sanjske nogavice.  
  
V spanju jih nataknejo  
vsem, ki trdno spijo,  
lička jim poljubijo,  
v neznano odletijo.  
  
  
**14.ZIMA (Mira Voglar)**  
  
Zemljici trudni  
odejo bo stkala,  
prezeblim grmičem  
bo čepice dala.  
  
Gola drevesa  
bo v halje odela,  
zaspanim medvedom  
uspavanke pela.

**15.NOVOLETNE ŽELJE ( Jože Šmit)**  
  
Ničesar ne vidimo priti,  
a vemo in čutimo vsi:  
nekaj od nas odhaja  
 in drugo nam sega v dlani.  
  
Vsi pravimo novo leto  
in mislimo lepi časi,  
ko bo povsod na svetu  
tako, kot zdaj je pri nas:  
  
Jelke so okrašene  
in lučke na njih gore,  
dedka Mraza darila  
bogata po njim leže…  
  
Ej, novoletne želje,  
hitite, hitite v svet,  
obiščite vse otroke  
in k meni vrnite se spet!  
  
  
**16.KOLAČKI (Anja Štefan)**  
  
»Pecimo, pecimo,« pravijo mačke,  
mešajo, mešajo njihove tačke,  
 mesijo, mesijo slastne kolačke,  
nosijo, nosijo jih na pekačke.  
  
Srkajo, srkajo čajček dišeči,  
 v kotu nad mizo prižgejo dve sveči,  
že rumenijo kolački v peči,  
muce pa brundajo pesem o sreči.  
  
**17.PRVI SNEŽEC (Neža Maurer)**  
  
Tam gori pod oblaki  
je nekaj zablestelo;  
na črni, mrtvi veji  
 je belo zacvetelo,  
po suhi, rjavi travi  
je rahlo zašumelo,  
na sivi, trdi cesti  
je drobceno zapelo:  
prišel je mladi snežec,  
 boječe, nagajivo –  
da zveseli nam dneve,  
olepša zimo sivo.

**18. JANUARJA (Vojan T. Arhar)**  
  
Vsepovsod je prava zima,  
bel snežak pa nosa nima.  
  
Zajec, ki ni dolgo jedel,  
mu ponoči ga je snedel.  
  
Vsepovsod je prava zima,  
bel snežak pa lonca nima.  
  
V piskru zdaj lisica suha  
vrano za večerjo kuha.  
  
Vsepovsod je bela zima,  
 bel snežak pa metle nima.  
  
Burja z njo po zraku leta,  
žvižga, snežni prah pometa!  
  
  
**19.MLEČNA HRANA (Andrej Rozman Roza)**  
  
Mala mlečnozoba Mara  
mleka in masla sploh ne mara,  
 jogurt se ji grozno gnusi,  
sira niti ne poskusi.  
  
Mama pravi: »Hrana iz mleka  
je pomembna za človeka!  
In brez sira, skute, masla  
 majhna boš, še ko boš zrasla!«  
  
Mara pa tolaži mamo:  
»Pa saj maram mlečno hrano.  
Ti pozabljaš, da k njej spada  
 tudi mlečna čokolada.«  
  
  
**20.ROKAVIČKE ZA PTIČKE (Bina Štampe Žmavc)**  
  
Davi sem slišal siničke,  
da zebe jih v perutničke.  
Kdo splete rokavičke  
 in tople kožuščke za ptičke?!  
  
Zima pritiska čez griče,  
ščiplje in grize do kože,  
med sankanjem na rokavice  
 čara zamrznjene rože.  
**21.ZAJČKOVA OZIMNICA (Andrej Rozman Roza)**  
  
Zgodaj zjutraj zajček Zlatko  
vzame košek in lopatko  
 in s kolesom se odpelje  
do vasi, kjer raste zelje.  
  
V strahu, da ga kdo zasači,  
hitro zgrabi, v košek stlači  
dve najlepši zeljni glavi  
in se brž domov odpravi.  
  
Zdaj, ko sneg je v zajčjem logu,  
Zlatko, zleknjen v brlogu,  
zeljne lističe grizlja  
in na orglice igra.  
  
**22.SEDEM LISIČIC  (Anja Štefan)**  
  
Sedem lisičic spravlja se spat,  
mama da vsaki poljubček na vrat.  
Potlej se usede in čisto po svoje  
za lahko noč jim uspavanko poje:  
  
»Ptička prepeva, žaba reglja,  
čmrlj počiva in čriček igra.  
Sonce zahaja, že spet je večer.  
Smrčke pokrijmo, pa spančkat – pa mir!«  
  
**23.KAKO SE KUHA MULA (Damjana Kenda Hussu)**  
  
Iz mule čudna jed se skuha,  
 ni omaka in ni juha,  
ni mineštra, ni obara  
in le malokdo jo mara.  
  
Recept, poznan iz pradavnine,  
našteva tele sestavine:  
mulo, kuharja in kot,  
nobenih loncev in posod.  
  
Mulo kuhaš brez  vode,  
brez ognja in kuhalnice.  
 Lahko jo kuhaš ure, dni,  
nikoli se ne prismodi.  
  
Kako veš, kdaj je skuhana?  
Takrat, ko čisto se zmehča.  
Iz nje nastane dobra volja,  
najslajša jed vsega vesolja.  
**24.RUMENE CVETLICE (Anja Štefan)**  
  
Ko jutro počasi odganja meglice,  
 vse bolj se odpirajo rosne cvetlice.  
Med njimi se pase trebušasti trot,  
takole prepeva, ko gre svojo pot.  
  
»Rumene cvetlice, rumene cvetlice  
 čez noč so prekrile vse moje stezice.  
In sonček me gleda in poje mi kos.  
In ves čas po medu diši mi pod nos.«  
  
  
**25.OBLAKI, OBLAKI (Anja Štefan)**  
  
Oblaki, oblaki  
se gledajo v mlaki.  
 Tri žabe iz mlake  
pa zrejo v oblake.  
  
Pa prva pojasni:  
»Zares so prekrasni!«  
In druga doda:  
»A ne dajo dežja!«  
  
Še tretja zakvaka:  
»Kdor čaka, dočaka.«  
Potem pomolči  
in glej – že grmi!  
  
  
**26.TRAVICA (Anica Černejeva)**  
  
Rano zjutraj vstaja,  
 jutro, beli dan.  
Sonce ga pošilja  
z bisernih poljan.  
  
Travnike poboža,  
travo prebudi,  
 travica že vstaja,  
mane si oči.  
  
V vetru se zaziblje,  
v rosi okrepča,  
jutru se zahvali,  
ki nam sonce da.

**27.IZLET (Anja Štefan)**  
Štiri miške, miške male  
so čolniček iztesale.  
Skozi travo, skozi slak  
so ga zvlekle tja do mlak.  
  
Pa jih vpraša boter čriček,  
 če še on bi smel v čolniček.  
»Smeš,« so rekle, »če boš pel,  
da izlet bo bolj vesel.«  
  
**28.MEDVEDJA ŠOLA (Kajetan Kovič)**  
V medvedji šoli sedijo medvedi  
in vrtijo debele oči  
 in se potijo pri abecedi  
in se mučijo s piko na i.  
  
Sklanjajo medved, medveda, medvedu,  
štejejo urno od ena do sto,  
 brundajo v zrak pesem o medu,  
 malo narobe, a vendar lepo.  
  
Na zemljevidu medvedje dežele  
iščejo lego medvedjih planin  
in se učijo, kje bodo cvele  
prve trobentice teloh in brin.  
  
Šola je dolga osem razredov,  
 ure in leta pa hitro beže  
 in v spričevala malih medvedov  
same debele petice lete.  
  
**29.MALI POTEPUH (Slavko Jug)**  
Nič ne vpraša, nič ne reče,  
kar odide in ga ni  
do večera, do noči.  
  
Ko se vrne, ga le vprašam,  
kod je hodil, kje je bil.  
Pa mi pravi, da se v gozdu  
ob potoku je mudil.  
Da je srečal veverico,  
da jo je prijel za rep,  
da sta skakala po drevju,  
lešnikov nabrala v žep.  
  
Potlej sta si jih delila:  
meni tri in tebi tri.  
Ker jih je bilo vse polno,  
sta jih štela do noči.

**30.V ŽEPU IMAM SREBRN LEŠNIK (Anja Štefan)**  
  
V žepu imam srebrn lešnik,  
dal mi ga je gozdni škrat,  
z njim pričaram kar želite,  
ribnik, reko ali grad.  
  
Vam pričaram sončne dneve,  
ko iz megle dež prši,  
vam pričaram kres in vile,  
sredi junijske noči.  
  
Vam pričaram pisan lonček,  
kjer doma je majhna miš,  
 ki pove ti lepo zgodbo,  
 kadar koli si želiš.  
  
  
**31.SAJ NI MOGOČE (Slavko Jug)**  
  
Saj ni mogoče,  
da je resnica,  
 kar mi je rekla  
večerna ptica.  
  
Polžek, je rekla,  
na hišo koščeno  
si je postavil  
pravo anteno.  
  
In ko otroci  
zvečer pozaspijo,  
naš polžek gleda  
 televizijo.  
  
Tako je rekla  
večerna ptica,  
pa jo ujemi,  
 če ni resnica.  
  
  
**32.MOŽJE (Tihomila Dobravc)**  
  
Dvanajst mož sestavlja četo,  
 ki koraka kar vse leto.  
  
Prva dva skoz sneg in mraz  
sta napravila si gaz.  
Tretji že po suhem hodi,  
v mokrem spet četrti brodi.  
Peti skače, ker je mlad,  
prek zelenih, cvetnih trat.  
Šestemu je že toplo,  
 sonce greje mu telo.  
Sedmemu nadvse je vroče,  
tudi osmi je brez moče.  
Pa shladi se mož deveti,  
še bolj moker je deseti.  
Ko enajsti prikoraka,  
polna je že luža vsaka.  
Kakšen pa dvanajsti boš?  
Ej, saj si – sneženi mož!  
  
Naj pove mi,  
če kdo ve,  
 kdo so slavni ti možje?  
  
  
**33.POLETJE  (Damjana Kenda Hussu)**  
  
Sonce na nebu kozolce prevrača,  
beli oblaček je žarkom igrača.  
Mi pa tu spodaj v travi ležimo,  
v senci vse štiri od sebe molimo.  
  
Nebo kot polikana modra je juha,  
 glavo pahljamo si z listi repuha.  
Potok po kapljicah vodo pretaka  
 v zrak izparela žabja je mlaka.  
  
Ptice na drevju brezskrbno sedijo,  
mušice kar same jim v kljun prifrčijo;  
ah, če bi mi perutnice imeli,  
takoj, pri priči, bi k morju zleteli.  
  
Naj sonce pripeka, kakor hoče,  
naj bo poletje še dolgo in vroče;  
za kupček drobiža vedno dobimo  
dovolj sladoleda, da se ohladimo.  
  
  
**34.RAZPOTJE (Tone Pavček)**  
  
Majhen je deček obstal  
pred velikim razpotjem.  
In je gledal in je iskal,  
kod prava zanj pot je.  
  
Kam bi? V ravnino, v hrib,  
 v gozd ali čez reko?  
V vesolje, k modrosti knjig,  
v ujetost ali v svobodo?  
  
Tedaj je metulj cekin  
zakrilil s krili čez polje  
 in je stekel za njim  
deček židane volje,  
  
ne da bi gledal kod,  
ali na levo ali na desno,  
pa je vseeno našel pot  
v življenje, najbolj zaresno.  
  
**35.VISOKA PESEM (Feri Lainšček)**  
  
Rad bi vedel o strehah,  
kar vejo golobi.  
  
Rad bi letal nad goro,  
 kot letajo orli.  
  
Rad bi lula z oblaka  
po sosedovem vrtu.  
  
Rad bi vam kazal osle  
vsaj iz vesolja  -  
  
ne recite mi zdaj,  
da se to ne spodobi.  
  
**36.SLIKARKA (Sabina Mali)**  
  
Vsako leto  
 isti čas  
pride v našo  
 malo vas  
 slikarka, znana  
dobro vsem,  
ime ji je  
gospa jesen.  
  
Rumeno,  
rdeče in rjavo  
nam poslika  
vso naravo.  
  
 Ostane vedno  
le do zime,  
tedaj se poslovi –  
 in mine.

**37.CVILIMOŽEK (Fran Levstik)**  
  
Cvilimižek  
debel možek,  
ima hlače  
dopetače,  
a trebušček ves napet,  
da ne more z njim na led.  
  
Če za trebuh kdo ga stiska,  
 glasno cvili, tenko piska  
 skozi usta, skozi nos,  
zgoraj v suknji, zdolaj bos.  
  
 Še bi škornje rad imel,  
da na noge bi jih del,  
ako bi mu trebuh dal  
pripogniti se do tal.  
  
**38.DOMAČA NA(D)LOGA (Bina Štampe Žmavc)**  
  
Domača na(d)loga –  
kako je nadležna  
in težka tako,  
kot bi bila železna!  
  
Kar vrtajo vame,  
ti tečni vprašaji  
 in zapovedujejo  
 glasni klicaji.  
  
In pika me pika,  
 naj stavek končam,  
 in vejica vzdiha,  
naj dam jo drugam.  
  
Kakšna spotika,  
če kaj pobrkljam!  
Na(d)loga zasika:  
»Te ni nič sram?«

**39.USPAVANKA (Jože Petelin)**  
  
Nina nana,  
nana nina,  
naša Nina  
nima sna.  
  
Čaka, da bo  
bela muca  
domišljije  
 k njej prišla.  
  
Bela muca  
prav potiho  
pride in se  
stisne k nji.  
  
Nina nana,  
nana nina,  
naša Nina  
sladko spi.  
  
  
**40.BACILI (Sabina Mali)**  
  
Prihaja zima  
in bacili,  
čaj z limono  
bomo pili.  
  
Med čebelji  
še dodali,  
zdravi vsi  
tako ostali.  
  
Saj limona,  
čaj in med  
boljši so kot  
sladoled.  
  
To so naše  
dobre vile,  
ki preganjajo  
bacile.

**41.DNEVI (Bina Štampe Žmavc)**  
  
Le kaj naj z dnevi,  
ki so odrasli, dolgi,  
dolgočasni, kot da so  
stoletja rasli!  
  
Najlepši dnevi  
so hitri kot škratki,  
 kar naprej rastejo,  
 a so zmeraj prekratki.  
  
  
**42.PLETILJA ZIMA (Sabina Mali)**  
  
Pletilja zima plete, dela.  
Deželo v belo je odela.  
  
Hišam plete bele kape,  
nogavice in copate.  
  
V bele šale drevje ovije,  
z belim pletom vrt prekrije.  
  
Na koncu pa še naš snežak  
si obleče beli frak.  
  
**43.PRAŠEK (Zvezdana Majhen)**  
  
Mišek Mašek kupi prašek,  
da si z njim opere rep.  
S popackanim le ne more  
v nedeljo na potep.  
  
Srečate ga ob gredici  
makovih cvetov.  
Na kosilo k miški Mici  
gre ves čist in nov.  
  
  
**44.BRALEC (Zvezdana Majhen)**  
  
Mišek se uči brati,  
 joj, koliko črk mora poznati  
različnih oblik.  
  
Ker ni bralec prve lige,  
rad prebira takšne knjige,  
ki imajo dosti slik,  
 črtic, vejic ali pik.

**45.MARKOVA SKRIVNOST (Jože Šmit)**  
  
V drugem razredu  
so vsi že na pare,  
se pravi: vse poročeno.  
Ivo si Tanjo  
izbral je za ženo,  
Milico Dare,  
Lojze pa Janjo,  
Milojko Andrej  
in tako dalje  
po vrsti naprej.  
  
Kaj pa naš Marko?  
To mamica ve,  
to ve tudi pesnik  
in naj vam pove:  
Marko je mamici zvest  
in drugim se smeje v pest,  
 ker take kot mama ni,  
 vse deklice prekosi.  
  
  
**46.MLEKO (Andrej Rozman)**  
  
Ko iz tetrapaka v lonec priteče,  
 mleko zasliši nekoga, ki reče:  
»Takole, še malo, pa Mihec bo vstal,  
zato že kar zdajle mu skuham kakav.«  
  
Mleko od groze se skoraj sesiri:  
»To ni mogoče, pri moji veri!  
Da ob okus bom in ob okus,  
to primojduš, je ostuda in gnus!«  
  
A bolj ko jezi se nad tem, kaj bo z njim,  
močneje od spodaj ga greje vroč plin.  
  
»Jaz da kakav bom? Nikdar in nikoli!  
Preveč sem ponosno, da to si dovolim!«  
je besno vzkipelo, iz lonca ven vstalo  
in belo in čisto se v svet je podalo.  
  
»Do smrti bom mleko, nikoli kakav!«  
je vpilo še, ko so ga brisali s tal.

**47.POMLADNA (Feri Lainšček)**  
  
Rad bi šel k škratom  
 iz Širne Poljane,  
ki s prvimi zvončki  
budijo zaspane.  
  
Saj sonce se zopet  
globoko priklanja,  
konec je mraza  
 in zimskega spanja.  
  
Iz sodov nebeških  
pomlad se razliva,  
živ je že travnik  
 in plodna bo njiva.  
  
Lepe so barve,  
ki Jurij jih nosi,  
še lepši so glasi,  
 ki vetrc jih trosi.  
  
  
**48.CESTA (Feri Lainšček)**  
  
Iz mesta gre cesta,  
ki nekam pelja.  
  
Po dolinah gre cesta  
in preko gora.  
  
Čez reke gre cesta  
in okoli morja.  
  
Po puščavah gre cesta  
 in mimo vsega.  
  
Ne vodi naj cesta  
mimo srca!  
  
  
**49.ZDRAVILO (Kajetan Kovič)**  
  
Naša stara, siva vrana  
 že boleha teden dni.  
Huda mrzlica jo trese,  
 glava jo močno boli.  
  
»Morala bom do zdravnika,«  
sama zase godrnja.  
»Bom stopila k botru štrku,  
ki na gripo se spozna.«  
  
Modri doktor pri pregledu  
le latinsko govori.  
Z repom malo pomigava  
 in navzkriž vrti oči.  
  
»Sedem bolh in pet komarjev  
naj v lekarni ti dado.  
Z močnim kropom jih popari  
in popij takoj nato.«  
  
To preskušeno zdravilo  
res je gripo prepodilo:  
Lonec kropa je požrla  
 in takoj nato umrla.  
  
  
**50.PRAVICE OTROK (Boris A. Novak)**  
  
Jaz sem bel  
in ti si črn.  
Jaz sem debel,  
ti si suh.  
  
Čeprav midva  
sva čist drugačna,  
sva oba  
enako lačna.  
  
On je rumen  
 in ona rdeča:  
druga barva,  
ista sreča.  
  
Čeprav različni  
smo po koži,  
se vsem enako  
v osami  
strašno toži  
po edini mami,  
 mami, mami …  
  
Prav to je največji mik,  
 da je ta naš edini svet  
 tako poln razlik!

**51.DIRKA (Tihomila Dobravc)**  
  
Ko pekovski striček  
je spekel rogljiček,  
 ga v skledo je dal.  
  
Pritekel je psiček,  
zavohal rogljiček,  
z njim v beg se pognal.  
  
Da vzel bi rogljiček,  
 je pekov Matiček  
za psom jo ubral.  
  
Zdaj pekovski striček  
in psiček, fantiček  
drve prek dobrav.  
  
Čez travnik, vrtiček,  
 čez polje v gozdiček.  
Kdo koga bo ugnal?  
  
 **52.REKEL TI BOM (Miroslav Košuta)**  
  
Rekel ti bom nekaj kratkega,  
preprostega tako,  
 da se pove naskrivoma  
in na uho.  
  
Nekaj mrzlo vročega,  
 da ti v lička seže,  
in tako čarobnega,  
da te z mano zveže.  
  
 **53.ZLATA LADJA (Kajetan Kovič)**  
  
Zlata ladja k nam prihaja,  
iz neznanega je kraja.  
Kakor v sanjah mimo pluje,  
koga vozi, kam potuje?  
  
Sedimo na zlato barko.  
Z njo potuje medved Marko,  
z njo se vozi mala Nina  
in veselih punčk družina,  
  
z njo se pelje bratec Jurij  
in čarovnik Čurimuri,  
zadaj pa sedi veliki  
in učeni maček Miki.  
  
Tja v deželo Čirečare,  
 kjer so vse stvari na pare,  
tja v deželo Ringarajo,  
kjer se maškare igrajo,  
  
tja v deželo Čarovnijo,  
kjer se čudeži godijo,  
skoz viharje in vetrove  
zlata ladja varno plove.  
  
**54.MAMA (F.Lainšček)**  
  
Mama je zmeraj  
 na tvoji strani.  
Tudi če nimaš prav  
te brani.  
  
Pomaga ti iz zadrege  
in vse napravi zate,  
saj mama zares  
verjame vate.  
  
Lepo je, da ima  
tudi mama mamo -  
da kdaj nasloni glavo  
na njeno ramo.  
  
Lepo je, da je babica  
še skoraj mlada  
in te ima  
neskončno rada.  
  
Ni večjega bogastva  
na tem planetu,  
kot je ljubezen v srcih  
vseh mam na svetu.  
  
Kaj jim lahko  
v zahvalo damo?  
En tak poljub,  
kot ga Tesa hrani  
za mamo.

**55.POČIVAM (F. Lainšček)**  
  
Ne, nimam zdaj časa.  
Cel dan že počivam.  
Se nič mi ne zljubi  
in tega ne skrivam.  
  
Prav nič me ne mika  
in nimam sploh volje.  
Je tudi ne rabim,  
brez nje mi je bolje.  
  
Lahko pa, če vztrajaš,  
napraviš kaj zame.  
Blag čaj mi pripraviš,  
daš vzglavnik pod rame.  
  
**56. DEDEK (F. Lainšček)**  
  
Čigava je hiška na koncu vasi?

Že dolgo sameva, še komaj stoji.  
So vrata zaprta, zvečer ni luči,  
iz dimnika tudi se več ne kadi.  
  
Ni prazna, ni prazna, povem vam, da ni!  
V tej hiški še zmeraj moj dedek živi.  
Nihče ga ne sreča, nihče ne gre tja,  
nikoli več poštar mu pisma ne da.  
  
Nihče ga ne vidi, saj viden ni več -  
od tuso vsa druga vprašanja odveč.  
Vse dedek razume, saj ve, kak je svet.  
Še hodiva včasih na prag tja sedet.  
  
**57.ŠOLARČEK (K. Kovač)**  
  
Moj ata je v službi,  
a mama doma.  
Vmes se napiše vejica.  
  
Jaz hodim v šolo  
in znam že veliko.  
Na koncu stavka  
napišem piko.

**58.POMLAD (T. Kokalj)**  
Pomlad je pisan travnik.  
Potopiš se vanj  
in ko jo začutiš  
kot marjetico v laseh,  
kot krilo metulja,  
ki plava mimo tebe,  
kot modrino spominčice, ki te boža po očeh.  
Razpri dlan.  
Ujemi jo.  
**59. TROBENTICE (J. Šmit)**  
Trilili, tralala,  
me smo trobentice,  
male porednice,  
vsak nas pozna.  
  
Prve spomladi  
iz zemlje pokukamo,  
sonce za žarke  
nalahno pocukamo.  
  
Sonce zbudi se,  
oči si pomane,  
oblake kot kučmo  
z glave si sname.  
Pa se usuje  
spod kučme njegove  
žarkov in žarkov -  
na milijone.  
Me pa porednice,  
trilili, tralala,  
pojemo, piskamo,  
kar se le da.

**60. JANUARJA (V. T. Arhar)**  
Vsepovsod je prava zima,  
bel snežak pa nosa nima.  
Zajec, ki ni dolgo jedel,  
mu ponoči ga je snedel.  
  
Vsepovsod je prava zima,  
bel snežak pa lonca nima.  
V piskru zdaj lisica suha,  
vrano za večerjo kuha.  
  
Vsepovsod je bela zima,  
bel snežak pa metle nima.  
Burja z njo po zraku leta,  
žvižga, snežni prah pometa.  
  
**61. DNEVI V TEDNU**

Dobro jutro, stric ponedeljek,  
boter torek je že vstal.  
Prav zares soseda sreda,  
dobro se je nasmrčal.  
Pa je prišel ponj četrtek,  
k ujcu petku sta odšla.  
Na križišču sredi pota,  
se pridruži še sobota.  
Ta pripelje še mesarja  
in zakoljejo komarja,  
saj bo jutri dan veselja,  
v vas prispe, gospa nedelja.

**62. KROF**

K mizi sede stari grof,  
naroči si masten krof.  
K mizi sede še grofica,  
njej pa bolj diši potica.  
  
Gleda, gleda stari grof:  
"šment, je majhen ta moj krof!"  
Lotil bi se še potice,  
če se ne bi bal grofice.

**63. PESMICA O SNEGU**( Janez Bitenc)  
  
S sivih oblakov na dol in breg  
 pada, pada beli sneg,  
 pada, pada beli sneg.  
 V toplih kožuščkih in na saneh  
malčki drse po belih tleh,  
 malčki drse po belih tleh.  
  
 V bregu za hišo snežak stoji,  
 malčke gleda, govori,  
 malčke gleda, govori:  
 "Padaj, le padaj zdaj beli sneg,  
 da bo na bregu vrisk in smeh,  
 da bo na bregu vrisk in smeh." 

**64. APRILSKA (F. Lakovič)**

Mali mišek Dolgorep

si je kupil limuzino,

z njo se peljal na potep

prejšnji teden v tujino.

Tam se z muco je spoznal,

ki ga v hipu je vzljubila …

Oh, saj ne bi se lagal,

a smo prvega – aprila.

**65. IGLU ( A. Štefan)**

Zajca grize mraz v ušesa,

zajčico pa v mali rep,

a ne nehata valiti

gromozanskih snežnih kep.

Znata – in zato končata

prav presneto lep iglu,

pa imata skrit kotiček

sredi mraza in ledu.   
  
**66. OGRLICA ZA MAMO**  
  
Na nitko zahvale  
nizam kristale,  
drobcena zrna -  
prave opale.  
  
Vsako od zrn  
čarobno žari \_   
enako spodbudno  
kot tvoje oči.  
  
V sleherno zrno  
je vtisnjen poljub \_  
bolj zanesljiv  
od mojih obljub...  
  
Takšno ogrlico,  
v barvi ciklame,  
za praznik dobijo   
ljubljene mame.

**67. JESEN (Zvezdana Majhen)**  
  
Sonce je spakiralo  
le najdaljše žarke,  
za slovo obliznilo   
gozd in mestne parke.  
  
Bolj in bolj oddaljeno  
vse šibkeje greje,  
list za listom rumeni,  
vsak dan je hladneje.  
  
Z zlatom barvana jesen  
nas povsod obkroža  
in z megleno sapico  
po obrazu boža.   
  
**68. ŽABJA ŠOLA**  
  
Mala žaba   
sredi mlake  
se uči regljati,  
a regljanje  
je umetnost,  
'R' je treba znati!  
  
Pa se trudi  
žabja mama:  
'Riba, raca, rak!'  
Žabica pa   
kar po svoje:  
'Lega, lega, kvak!'  
  
**69. EN MAJHEN MOŽ (Anja Štefan)**  
  
En majhen mož, en majhen mož  
okoli mlake hodi.  
In jezno dviga vejico  
in z njo po vodi brodi.  
  
Tri žabe peti je učil,  
pa vse so pobegnile  
in niti ene pesmice  
se niso naučile.

**70. ŽABA, ŽABA, ŽABICA**

Žaba, žaba, žabica,  
rega, kvaka in reglja,  
skoči sem in skoči tja,  
res je prava regica.  
  
Sredi luže, sredi mlak,  
glasno sliši se kvak, kvak.  
To je glas naše žabice,  
zelene , drobne regice,  
ki skupaj s prijatelji  
ob dežju in vodi oživi.  
Žaba, žaba žabica  
rega, kvaka in reglja.

**71. OTROCI (Tone Pavček)**  
Otroci imajo majhne noge,  
a delajo največje korake  
do sonca  
do sreče, čez svet  
in puščajo za vse zanesenjake  
v prihodnosti sled.  
  
Ko prihajajo iz njihovih ust  
tiste velike besede,  
kakor sonce  
in sreča in svet,  
je kot bi iz velike sklede zajemali sladko jed.  
  
In ko se nasitijo, sijejo  
od zdravja in židane volje  
kot sonce  
kot sreča  
kot svet,  
ki se je premaknil na bolje  
za celo velikanovo ped.  
 **72. KAJ MORAŠ MED POČITNICAMI STORITI (F. Lainšček)**  
  
Šolske skrbi in stvari  
moraš v predla zakleniti,  
da ti ne morejo počitnic greniti,  
a tudi ne pobegniti.  
  
Nato moraš počitnicam  
natančno dneve prešteti  
in vsak dan moraš nekaj  
hoteti, želeti, početi.  
**73. ŽIVINA ŠOLA**  
  
Dve ulici daleč  
za oglom stoji  
šola, ki Živo  
vsega nauči.  
  
Streha je zlata  
od sončnih pramen.  
Pročelje krasi  
mozaik dragocen.  
  
Razredi so svetli  
kot mamičin smeh  
in avla diši  
po prijaznih ljudeh.  
  
Ej, taka šola  
je pravi magnet!  
Naj Živa uživa  
vseh devet let.  
  
**74. LE HITRO (Feri Lainšček)**  
  
Le hitro pod streho,  
prihaja oblak,  
za sabo pa vleče  
oblakov še vlak.  
  
Trebuhe imajo  
vsi polne dežja,  
ta prvi že lula,  
iz drugih curlja.  
  
Ne gremo na streho,  
ni strah nas tega,  
po dežju in lužah  
se tod čofota.  
  
Že zdavnaj šel mimo  
je zadnji vagon,  
regljajo še žabe  
in gode žabon.

75. PO JURČKE  
  
Košarice smo vzeli  
in v gozd jesenski šli.  
Smo gobice iskali,  
po listju brskali.  
  
Poglejte jurčka, ljubčki,  
kako se nam smeji  
in lep rjav klobuček  
iz resja ven moli.  
  
76. JEŽEK IN MEDVED  
  
Ježek gre po gozdni poti,  
medved pride mu naproti.  
Ježek, bežek, kam pa kam  
greš ves s hruškami obdan?  
  
V svojo hiško zdaj grem spat,  
ki brez oken je in vrat.  
V njej vso zimo bom ostal,  
malo jedel, malo spal.  
  
**77. HRUŠKE (Anja Štefan)**  
  
Hruške so zrele, hruške debele,  
ena lez drugo brenčijo čebele.  
  
Hruške so zrele, medved jih trese,  
malo poje in malo odnese.  
  
Hruške za srne! Hruške za ptice!  
Glejte, še ježek nastavlja bodice!  
  
Meljejo hruške, sladke, medene,  
dokler na hruški ni več nobene.  
  
Konec gostije ... O ne, pomota!  
Tamle med travo pet polžev se mota!  
  
Zanje se drobna hruška je skrila,  
nič jih ne moti, da čisto je gnila.

**78. DEDEK JEŽEK (Gustav Strniša)**  
  
Ježek, ježek, gozdni dedek,  
dober dan!  
Kaj pa delaš, kaj boš šival  
ves s šivankami obdan?  
  
'Toplo suknjico za zimo  
bom sešil,  
v nji bom ležal na zapečku,  
ko bo mrazek bril.'  
  
Ježek, ježek, gozdni dedek,  
vse povej, da tudi mi  
bomo suknjico sešili,  
da nas mrazek ne dobi!  
  
Pa se ježek v klobčič zvije  
in se z griča zavali:  
'Ej, takole šivam suknjico,  
pa jo šivajte še vi!'  
  
**79. DEŽ (Lili Novy)**  
  
Kakšen dež se je ulil!  
Pada kot za stavo.  
Temu. ki ga je dobil,  
dobro pere glavo.  
Nama dvema pa se zdi  
vreme kar veselo.  
Dežek, daj!  
Štropotaj!  
Kaj pa moreš nama ti,  
ko sva pod marelo!  
  
**80. SONČECE NA STREHI**  
  
Sončece na strehi,  
zajček pa še spi.  
Sončece na oknu  
še ga ne zbudi.  
Trka zlato sonce,  
trka, a zaman.  
Kdo zbudil bi zajčka,  
kadar je zaspan ...

**81. POBEG (Kajetan Kovič)**  
  
Mojemu sinu iz besednjaka  
sta pobegnila dva korenjaka.  
S culo in mulo sta jo pobrala:  
Eden je prosim, drugi je Hvala.  
  
Spekli smo jima debelo potico.  
spekli kolino in pečenico,  
šli po igrače smo v trgovino,  
karte kupili za cirkus in kino -  
  
Prosim in Hvala pa sta kakor dva mutca,  
Prosim in Hvala pa kakor dva butca -  
pa čeprav jima trebuh kruli:  
raje živita ob kuhani muli.  
  
Pameti bosta si v svetu kupila  
in se ob letu zopet vrnila.  
Včeraj sta pismo na pošti oddala:  
prideva kmalu. Prosim in Hvala.  
  
**82. POPOTNIKA (Kajetan Kovič)**  
  
Podnevi se gresta potepat po mestu  
veliki oče in mali sin.  
Pri semaforju prečkata cesto.  
Na trgu si kupita mandarin.  
  
Svet je podnevi kot veselica.  
Sinu v ušesih kot kokta šumi.  
Nikjer ni ne volka ne hudega strica.  
So le neznane in nove stvari.  
  
**83. MEDVEDJA ŠOLA (Kajetan Kovič)**  
  
V medvedji šoli stojijo medvedi  
in vrtijo debele oči  
in se potijo pri abecedi  
in se mučijo s piko na i.  
  
Sklanjajo medved, medveda, medvedu,  
štejejo urno od ena do sto,  
brundajo v zboru pesem o medu,  
malo narobe, a vendar lepo.  
  
Na zemljevidu medvedje dežele  
iščejo lego brložnih planin  
in se učijo, kjer bodo cvele  
prve trobentice, teloh in brin.  
  
Šola je dolga osem razredov  
ure in leta pa hitro beže  
in v spričevala malih medvedov  
same debele petice lete.  
  
**84. KAŠELJ (Kajetan Kovič)**  
  
Kašelj v velikih škornjih prihaja,  
strašno nagaja, strašno razsaja,  
praska in ščiplje in bode in pika,  
da bi že skoraj odšli po zdravnika.  
  
Kašlja že Jurij, kašlja že Nina,  
kašlja že cela medvedja družina  
in ko ponoči ne moremo spati,  
tudi omare začnejo kašljati.  
  
Kašelj je žejen, zato se usaja,  
hitro mu dajmo vročega čaja,  
dajmo mu sladkega kašelj-strupa,  
da ne bo delal takšnega hrupa.  
  
Naj si pod perjem ogreje podplate,  
naj si natakne tihe copate,  
naj se nikar več z nami ne šali,  
mi smo zaspani, radi bi spali.  
  
**85. ŠOLSKI ZVONEC (Kajetan Kovič)**  
  
Šolski zvonec glasno kliče:  
"Cicibani, kje pa ste?  
Čez zelene vinske griče  
že jesen v deželo gre!"  
  
Strašno dolgčas je v razredu  
šolski tabli in klopem,  
strašno dolgčas zemljevidu.  
dolgčas knjigam in rečem.  
  
Na pero že zvezek čaka,  
tabla krede si želi,  
v razred škili zvita sraka,  
da se česa nauči.  
  
V prvi razred že hitijo  
urne črke a be ce  
in številke se lovijo  
slepe miši ena dve.  
  
Zvonec kliče, zvonec kliče!  
Čas poletni je minil.  
Nosi že jesen čez griče  
polne torbe hrušk in sliv.  
  
Bomo se sladkali z njimi  
in veseli v šolo šli.  
Zagotovo že pozimi  
bomo učenjaki vsi.  
  
**86. BABICA (Saša Vegri)**  
Moja babica  
ima take poti,  
ki nikoli ne izgubijo hiše,  
tudi kadar se stemni  
me pot vedno poišče.  
Moja babica  
ima takšno drevo,  
ki noče biti visoko  
in kadar plezam nanj,  
mi vedno da roko.  
Moja babica  
ima take oblake,  
ki, kadar dežuje,  
delajo zame luže in mlake.  
Moja babica  
ima tak breg,  
ki se lepo upogne,  
kadar zapade sneg.  
Moja babica  
ima tako hišo, ki v vrtu rase,  
v njej palačinke peče  
eno zame - eno zase.  
Moja babica  
ima tako glavo,  
ki pozna stare čase,  
z njo si pravljice izmišlja  
eno zame - eno zase.  
  
**87. STARŠI (Tone Pavček)**  
  
Pravi starši, kar čudno se sliši,  
ne rastejo za vsakim voglom ne v vsaki hiši.  
Pravi starši so strašno redki primerki,  
podarjeni pravemu sinu ali pa hčerki.  
  
Pravi starši niso nikoli stari  
za trumbarumba in larifari,  
za kozaklamf ali za bibaleze  
in za take trumbarumbarske zveze.  
  
Pravi starši so iznajdljivi  
in zanesljivi in ubogljivi  
pa nas vodijo, ko sonce dan jaše,  
mimo svoje službe in šole naše  
  
v igrarijo in trumbaruri.  
Pravi starši so z nami ob vsaki uri  
in so kdaj majhni kot droben škrat,  
da jih pobožamo in damo - spat.  
  
**88. POŽREŠNI VOLK (Tone Pavček)**  
  
Pri nas v Čičariji  
že pravljice zore,  
že pravljice zore,  
a vse čenčač poje.  
  
Požrešno vase baše  
z bogate knjižne paše  
kraljice, beračice,  
lisice, zlate ptice  
in viteze in zmaje  
in prince, tolovaje,  
junake dobre, zle,  
pa palčke, petre pane,  
pepelke, partizane  
in še in še in še.  
  
Kaj bo, ko zmanjka hrane  
in ko nastane molk?  
Po vas nemara plane,  
po vas nemara plane,  
po vas nemara plane  
in vas požre ta volk!  
  
**89. GLAVA (Niko Grafenauer)**  
Glava je na svetu zato,  
da misli.  
tako nam včasih zelo,  
včasih pa malo koristi.  
  
Glava je tudi posoda  
domišljije.  
Vsak dan kakšna pisana roža  
iz nje prikljije.  
  
Glava je tiha hiša  
spomina.  
A v njej je od vsega najtišja  
zamišljenina.  
  
Kadar glava  
nad oblaki plava,  
ne gre ne po levi, ne po desni,  
ampak pesni.  
  
Lepo je, kadar se v glavi  
brezglavo  
ves svet postavi  
na glavo!  
  
**90. OTROK S SONČNICO (Niko Grafenauer)**

Nesem sončnico na rami,  
zlat metulj je vzplaval nanjo,  
sončnica se je nagnila,  
o, da ne bi se zlomila!  
  
Nesem sončnico na rami,  
v njej so zlata, zlata zrna,  
sončnica se je nagnila,  
o, da ne bi se zlomila.  
  
O, metulj razprl je krila,  
sapica je vzvalovila,  
sončnica se je nagnila,  
o, da ne bi se zlomila!  
  
**91. MALI POTEPUH (Slavko Jug)**  
  
Nič ne vpraša, nič ne reče,  
kar odide in ga ni  
do večera, do noči.  
  
Ko se vrne, ga le vprašam,  
kod je hodil kje je bil.  
Pa mi pravi, da se v gozdu  
ob potoku je mudil.  
Da je srečal veverico,  
da jo je prijel za rep,  
da sta skakala po drevju,  
lešnikov nabrala v žep.  
  
Potlej sta si jih delila:  
meni tri in tebi tri.  
Ker jih je bilo vse polno,  
sta jih štela do noči.  
  
**92.TRIJE PALČKI**  
Trije palčki  
trije malčki  
so doma sedeli,  
knjige brali,  
pesmi peli,  
dobro se imeli.  
  
Pa pred hiško  
sosed miško  
z vozkom se pripelje,  
palčke malčke  
ven pokliče,  
v širni svet jih pelje.  
Toda že za prvim gričkom  
palčki zajokali,  
dol z vozička  
so skočili  
in domov jo ubrali.  
  
**93. TRAVOBOL**  
  
Pritožila se je trava,  
da jo od hrupa boli glava.  
Da ropotajo korenine,  
ki se poganjajo v globine,  
in krt, ki ves dan rije,  
da se pred soncem skrije.  
Deževniki ves čas brnijo,  
stonoge sem in tja hitijo.  
Ropot se nikdar ne konča,  
trava travobol ima.  
Zato čisto lahno stopaj po travi,  
da ji še ti ne odmevaš v glavi.

<http://igramose.blogspot.com/p/socialne-igre.html>